|  |  |
| --- | --- |
| ***Пазарна подкрепа*** |  |

**1. Спешна мярка за еднократна доставка на продукти по схемите „Училищно мляко“ и „Училищен плод“ в условията на извънредното положение.** С Постановление № 79 от 23 април 2020 г., публикувано в ДВ бр. 39 от 28 април 2020 г. се предлага нормативна регулация за прилагането на схема „Училищен плод“ и схема „Училищно мляко“ в условията на извънредното положение, обявено с Решение на Народното събрание за периода 13 март–13 май 2020 г. С постановлението се правят допълнения в Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – схема „Училищен плод“ и схема „Училищно мляко“. Предвидено е одобрените заявители да могат да извършват еднократна доставка на продуктите по схемите в учебните заведения, за които са одобрени. Задължително изискване е тази доставка да обхваща предварително планираните в графиците доставки за периода 13 март – 13 май 2020 г., а количествата еднократно доставени продукти да бъдат съобразени с броя деца от целевата група към съответното учебно заведение. Допустими за предоставяне са всички плодове и зеленчуци, определени в наредбата, както и кашкавалът и бялото саламурено сирене, в съответните регламентирани количества на една порция. От съображения за безопасност и качество на продуктите не е предвидено да се доставят прясно пастьоризирано мляко и кисело мляко. Продуктите вече се раздават от учебните заведения до децата и учениците със съдействието на Министерството на земеделието, храните и горите и неговите структури, при стриктно спазване на изискванията за безопасност и качество на продуктите и на противоепидемичните изисквания за транспортна и лична хигиена. Предвидено е всички продукти да бъдат опаковани в индивидуални опаковки и да достигат до децата и учениците без забавяне. Възстановяването на разходите за тази еднократна доставка ще се извършва по досегашния ред. Заявителите ще могат да подават заявките си за плащане в срок до 10 дни от фактическото извършване на еднократната доставка.

**2. Допустимият максимален размер на застрахователното обезщетение за 2020 г. по мярка “Застраховане на реколтата“ от Националната програма за подпомагане на лозаро-винарския сектор е 3840 лв.** Максималният размер на застрахователното обезщетение на хектар е определен със заповед РД09-371 от 30.04.2020 г. на министъра на земеделието, храните и горите на основание чл. 68, ал. 2 от Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019–2023 г. Той е определен въз основа на официална статистическа информация за средните изкупни цени на виненото грозде през предходните три винарски години и за получените средни добиви от единица площ през същите периоди. Прием на заявления за предоставяне на финансова помощ по мярка „Застраховане на реколтата“ се провежда от 4 май до 30 юни 2020 г. в ДФЗ. По мярката ще се подпомага застраховането на реколтата от лозя с винени сортове грозде. Допустими за финансиране са застрахователни рискове като неблагоприятни приятни климатични условия (слана, буря, градушка, заледяване, силен и проливен дъжд и тежка суша), природни бедствия, както и загуби, причинени от животни, болести по растенията или нашествия от вредител. За подпомагане могат да кандидатстват физически или юридически лица, както и групи и организации на физически или юридически лица. Финансовата помощ, която кандидатите могат да получат, представлява процент от застрахователната премия, в зависимост от вида застраховка, която са сключили. До 80 % от стойността на застрахователните премии ще получават производители за застрахователни полици, включващи загуби, причинени от природни бедствия. До 50 % ще бъде подпомагането за кандидати, застраховали реколтата си срещу неблагоприятни климатични условия, загуби, причинени от животни, болести по растенията или нашествия от вредител. До 50 % ще получават и лицата, сключили комбинирана застраховка за неблагоприятни климатични условия и природни бедствия.

|  |  |
| --- | --- |
| ***Визия за ОСП след 2020 г.*** |  |

**3. На 28 април 2020 г. Комисията по земеделие на Европейския парламент прие своята позиция относно преходните правила за Общата селскостопанска политика (ОСП).** Мандатът за тристранните преговори (триалог) със Съвета на ЕС и с ЕК беше приет. Докладът на г-жа Елси Катайнен беше приет с компромисни изменения, които обхващат част от 400-те изменения, внесени през февруари от евродепутатите. Членовете на Европейския парламент потвърдиха позицията си в подкрепа на поддържането на селскостопанските разходи (ЕС-27) на нивото на бюджета за 2014-2020 г. в реално изражение. Компромисното изменение предвижда, че ако Многогодишната финансова рамка на ЕС за 2021-2027 г. и Регламента за стратегически планове за ОСП (след 2020 г.) не бъдат публикувани в Официален вестник на ЕС преди 30 октомври 2020 г., преходният период ще трябва да бъде удължен с още една година, до 31 декември 2022 г. Друго изменение позволява използването на средства от следващия финансов период за финансиране на неизпълнени задължения, когато средствата за настоящия период са изчерпани. Някои изменения променят първоначалното предложение на Комисията, което ограничава продължителността на програмите за биологично земеделие, хуманно отношение към животните и екологичните изисквания до 3 години. Компромисът предвижда, че за тези три типа програми държавите членки могат да определят „по-дълъг период“ (до 5 години) за нови ангажименти. Други изменения позволяват да се удължи периода на оперативните програми в сектора на плодовете и зеленчуците и в лозаро-винарския сектор (права на засаждане) през преходния период. Измененията имат за цел да разширят през преходния период възможността за изплащане на национална помощ (която изтича в края на 2020 г.) в полза на определени сектори. Други важни изменения позволяват по-нататъшното „вътрешно сближаване“ на подпомагането, свързано с правата на плащане; финансиране на селскостопанския резерв за кризи; улеснен достъп до компенсация за рязък спад на доходите от загуби, причинени от неблагоприятни климатични събития, болести по животните или растенията, или инвазии на вредители. Докладчикът г-жа Катайнен има за ключов приоритет запазването на досието „на път и навреме“, тъй като земеделските стопани се нуждаят от предвидимост, стабилност и финансова приемственост, както и от ясен хоризонт за предстоящите две години. Текстът ще бъде представен на пленарното заседание през май (13-14). Хърватското председателство на Съвета и докладчикът г-жа Катайнен имат желание да започнат триалози веднага след одобрението в пленарното заседание ( което е възможно да бъде на 15 май, но трябва да се потвърди). Хърватското председателство се надява, че междуинституционалното споразумение може да бъде сключено преди края на юни.

**4. Копа Коджека приветства балансирания подход** **на членовете на Комисията по земеделие на Европейския парламент за преходния период преди бъдещата ОСП.** В тяхно изявление от 29 април се подчертава необходимостта от гарантиране на гладкото развитие на правилата на селскостопанската политика и на високата степен на сигурност за земеделските стопани. Копа Коджека счита, че окончателният текст на преходните правила трябва да бъде приет бързо, като се има предвид, че „става все по-ясно, че предложението за реформа на ОСП няма да бъде прието до октомври“. Генералният секретар Пека Песонен заявява, че е от съществено значение да се спазва принципа „настоящи правила, нови средства“. „Трябва да гарантираме плавна промяна на новия модел на изпълнение“, казва той и добавя, че трябва да има достатъчно време държавите членки да разработят своите стратегически планове, както и те да бъдат своевременно одобрени от Комисията. „Ние подкрепяме преходен период не по-дълъг от две години“, добавя г-н Песонен.

|  |  |
| --- | --- |
| ***Още от ЕС и света*** |  |

**5. Групата на Зелените в Европейския парламент публикува във вторник, на 28 април, свой „План за възстановяване и устойчивост“ за 5 трилиона евро, основан на трите стълба за устойчиво развитие (икономическо, екологично и социално), а Европейската зелена сделка е в основата му**. „Искаме да се съсредоточим върху възстановяването, което поставя хората и планетата на първо място, запазва климата за бъдещите поколения и създава нови работни места“, казват съпредседателите на групата на Зелените Ска Келер и Филип Ламбертс. За тях всъщност е неприемливо да се пропиляват ограничените финансови ресурси за продължаване на крехкия икономически модел, който е „разрушителен за планетата и генерира неравенства“. Този план трябва да ангажира всички сектори на икономическата дейност да задържат покачването на глобалното затопляне под 1,5°C. Планът трябва да приоритизира защитата на биоразнообразието, намаляването на замърсяването, прилагането на Зелената сделка и кръговата икономика като двигатели на новата европейска икономика и да приключи субсидирането на неустойчивия бизнес. В него се разглеждат трите основни теми: Климат, Биоразнообразие и Устойчива храна. Планът се застъпва за включването в „закона за климата“ на цел за намаляване на потреблението на енергия в цялата европейска икономика с 65% до 2030 г. и постигане на неутралитет на климата най-късно до 2040 г. В плана се призовава за инвестиция в размер на 50 милиарда евро за изпълнение на стратегията на ЕС за биологичното разнообразие. Планира се преместване и защита на производството на храни. Планът подкрепя целта за намаляване на употребата на пестициди с 50% до 2025 г. (минус 80% до 2030 г. и постепенно прекратяване на употребата на пестициди до 2035 г.), както и намаляването с 50% на синтетичните торове до 2030 г. в бъдеща стратегия на ЕС „От фермата до трапезата“.

**6. Бъдещото германско председателство на Съвета на ЕС „коренно“ изменя своите приоритети, за да се справи с последствията от пандемията.** Тeмaтa зa епидемията от коронавируса щe бъдe в цeнтърa нa днeвния рeд нa Eврoпeйcкия cъюз, кoгaтo Гeрмaния пoeмe рoтaциoннoтo прeдceдaтeлcтвo нa Cъвeтa прeз втoрaтa пoлoвинa нa тaзи гoдина. “Това ще бъде Председателство на управлението на кризи“, заяви канцлерът Ангела Меркел в Берлин. Тя обеща, че няма да се пренебрегват и други въпроси като политиката за климата и проблемите с околната среда. Защитата на климата, върховенството на закона, социалното сближаване, дигитализацията и европейскияят суверенитет стават по-важни от всякога за излизане от кризата. Въпросите, свързани с минималната заплата или реформата за пруденциалните правила на банките, произтичащи от споразумението „Базел III“, трябва да изчакат по-добри дни. От друга страна, Германия не трябва да пренебрегва плановете за данъчно облагане на финансовите транзакции и общата данъчна основа. Г-жа Меркел посочи, че е необходим обширен план за възстановяване след Ковид -19. Европейските лидери трябва да се споразумеят за бюджета на ЕС за следващите седем години. „По време на германското председателство трябва да се направи нещо за икономическо подсилване на Европа, за социалното сближаване“, каза германският канцлер. Тя добави, че се очаква да бъде поставен въпроса за изграждане на ефективна европейска здравна система във всички държави- членки и изтъкна, че иска в края на германското председателство да има засилване на интеграцията. Г-жа Меркел посочи, че е необходим диалог с Китай. Срещата на върха ЕС / Китай, първоначално предвидена да се проведе в Лайпциг през септември 2020 г., остава с отворено продължение, поне във виртуална форма. Тази среща е основен приоритет за германския канцлер. Германия първо трябва да накара европейците да говорят на един и същ език за ролята на Китай в настоящата криза. Получило похвали за справянето със здравната криза, германското правителство влиза в своето председателство по-силно от очакваното преди няколко месеца. От друга страна, ситуацията може да се промени, ако пандемията преживее втора вълна. Гeрмaния пoeмa oт Хървaтия ротационното прeдceдaтeлcтвo нa Съвета на EC нa 1 юли 2020 г..